Xasa gaan Caster oorsee ondersteun | Netwerk24
Xasa gaan Caster oorsee ondersteun
20 Februarie 2019 15:39
Die minister van sport en ontspanning, Tokozile Xasa, het Woensdagaand na Switserland vertrek om Caster Semenya in haar hofsaak teen atletiek se internasionale beheerliggaam by te staan.
Die Suid-Afrikaanse sportminister, Tokozile Xasa, Caster Semenya en Gideon Sam, president van die Suid-Afrikaanse Sportkonfederasie en Olimpiese Komitee. Foto: Gallo Images
Semenya is tans in Lausanne waar sy en Atletiek Suid-Afrika (ASA) die Internasionale Vereniging van Atletiekfederasies (IAAF) in die Internasionale Hof vir Sportarbitrasie (CAS) aanvat oor nuwe regulasies vir vroue met natuurlike hoë testosteroonvlakke.
“Wanneer ek in Switserland is, sal ek pres. Cyril Ramaphosa en lede van die kabinet se boodskappe van ondersteuning persoonlik aan haar oordra.
“Ek sal ook my ondersteuning aanbied vir ons span van kenners en getuies, wat tans vir ASA en Semenya verteenwoordig,” het Xasa in ’n verklaring gesê.
Xasa sal na verwagting Vrydag weer terugkeer na Suid-Afrika.
Semenya se verteenwoordigers het Dinsdag bekend gemaak dat ’n span van oorsese kenners, waaronder medici, akademici, sportwetenskaplikes en sielkundiges, namens haar in Lausanne sal getuig. – Sportredaksie
Meer oor: Testosteroonvlakke | Iaaf | Cas | Cyril Ramaphosa | Caster Semenya